TPS วิ่ง 5% เก็งคว้างานใหญ่ หนุนแบ็กล็อกทะยานแตะ 1 พันลบ.
TPS บวก 5% ลุ้นผลงานครึ่งปีหลังโตเด่น หลังภาครัฐเริ่มผ่อนคลายล็อกดาวน์ เก็งงานใหญ่จากบริษัทย่อย “เดอะวิน เทเลคอม” คาดหนุนแบ็กล็อกทะยานแตะ 1 พันลบ.
6 ต.ค. 2564

ผู้สื่อข่าวรายงานว่าวันนี้ (6 ต.ค.2564) ราคาหุ้นบริษัท เดอะแพรคทิเคิลโซลูชั่น จำกัด (มหาชน) หรือ TPS ณ เวลา 15.31น. อยู่ที่ระดับ 2.70 บาท เพิ่มขึ้น 0.12 บาท หรือ 4.65% โดยทำจุดสูงสุดที่ 2.72 บาท และทำจุดต่ำสุดที่ 2.60 บาท ด้วยมูลค่าการ ซื้อขาย 66.82 ล้านบาท

ทั้งนี้ราคาหุ้น TPS ที่ปรับตัวขึ้นบนกระดานนั้นเนื่องมาจาก นายบุญสม กิจเกษตรสถาพร ประธานเจ้าหน้าที่บริหาร TPS เปิดเผยว่า แนวโน้มผลงานครึ่งหลังของปี 2564 จะเติบโตเพิ่มขึ้นจากครึ่งปีแรก หลังจากภาครัฐเริ่มผ่อนคลายล็อกดาวน์กิจกรรมทางเศรษฐกิจมากขึ้น ทำให้คาดว่าจะมีงานใหม่เปิดให้ประมูลอีกหลายงาน
อย่างไรก็ตาม ขณะนี้บริษัทกำลังรอลุ้นงานใหญ่จาก “เดอะวิน เทเลคอม” ซึ่งเป็นบริษัทย่อย ทำให้คาดว่ามูลค่างานในมือ หรือ Backlog จะทะยานแตะระดับ 1,000 ล้านบาท
 